PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/FH/3/1/026	Bratislava 25. marca 2008	

	Protimonopolný úrad Slovenskej republiky, odbor koncentrácií v správnom konaní č. SK 0096/OK/2007 začatom dňa 28.12.2007 na základe oznámenia podnikateľom Slavia Capital Holding SA so sídlom Gotthardstrasse 20, 6300 Zug, Švajčiarsko prostredníctvom Mgr. Jána Gajana, advokáta so sídlom Štefanovičova 12, 811 04 Bratislava, vo veci koncentrácie podnikateľov Slavia Capital Holding SA so sídlom Gotthardstrasse 20, 6300 Zug, Švajčiarsko a CHEMES, a.s. Humenné so sídlom Chemlonská 1, 066 33 Humenné, Slovenská republika, IČO: 31 695 426 

rozhodol

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánoch štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou spočívajúcou v získaní nepriamej kontroly podnikateľom Slavia Capital Holding SA so sídlom Gotthardstrasse 20, 6300 Zug, Švajčiarsko nad podnikom podnikateľa CHEMES, a.s. Humenné so sídlom Chemlonská 1, 066 33 Humenné, Slovenská republika, IČO: 31 695 426 prostredníctvom podnikateľa SLAVIA CAPITAL Group, a.s. so sídlom Heydukova 6, 814 99 Bratislava, Slovenská republika, IČO: 31 403 387 a podnikateľa Energy Humenné, a.s. so sídlom Heydukova 6, 811 08 Bratislava, Slovenská republika, IČO: 43 810 322, na základe Zmluvy o kúpe akcií uzatvorenej dňa 19.11.2007 medzi podnikateľmi NOVACHEM a.s. so sídlom Chemlonská 1, 066 33 Humenné, Slovenská republika, IČO: 31 377 611 ako predávajúcim a Energy Humenné, a.s. so sídlom Heydukova 6, 811 08 Bratislava, Slovenská republika, IČO: 43 810 322 ako kupujúcim.

Odôvodnenie:

	Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 28.12.2007 listom zaevidovaným pod č. 4661/2007 doručené oznámenie koncentrácie spoločnosti Slavia Capital Holding SA so sídlom Gotthardstrasse 20, 6300 Zug, Švajčiarsko (ďalej len „Slavia Capital“) podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) prostredníctvom Mgr. Jána Gajana, advokáta so sídlom Štefanovičova 12,              811 04 Bratislava (ďalej len „právny zástupca“) vo veci koncentrácie, ktorá spočíva v získaní nepriamej kontroly spoločnosti Slavia Capital nad podnikom spoločnosti CHEMES, a.s. Humenné so sídlom Chemlonská 1, 066 33 Humenné, Slovenská republika, IČO: 31 695 426 (ďalej len „Chemes“) prostredníctvom spoločnosti SLAVIA CAPITAL Group, a.s. so sídlom Heydukova 6, 814 99 Bratislava, Slovenská republika, IČO: 31 403 387 (ďalej len „Slavia Capital Group“) a spoločnosti Energy Humenné, a.s. so sídlom Heydukova 6, 811 08 Bratislava, Slovenská republika,   IČO: 43 810 322 (ďalej len „Energy Humenné“), na základe Zmluvy o kúpe akcií uzatvorenej dňa 19.11.2007 medzi spoločnosťami NOVACHEM a.s. so sídlom Chemlonská 1, 066 33 Humenné, Slovenská republika, IČO: 31 377 611 (ďalej len „Novachem“) ako predávajúcim a Energy Humenné ako kupujúcim (ďalej len „Zmluva“).

	Na základe vyššie uvedeného sa dňa 28.12.2007 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov začalo správne konanie vedené pod č. SK 0096/OK/2007 vo veci vyššie uvedenej koncentrácie, o čom úrad informoval spoločnosť Slavia Capital prostredníctvom právneho zástupcu listom zaevidovaným úradom pod č. 0052/PMÚ SR/2008 zo dňa 08.01.2008.

	Vyššie uvedeným listom úrad vyzval spoločnosť Slavia Capital, aby predmetné oznámenie koncentrácie doplnila, nakoľko neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“) a taktiež ho upozornil, že lehota 60 pracovných dní podľa § 11 zákona na vydanie rozhodnutia nezačala plynúť. 

	Dňa 11.02.2008 bolo úradu doručené listom zaevidovaným pod č. 505/2008, právnym zástupcom spoločnosti Slavia Capital, doplnenie oznámenia koncentrácie, ktorého obsahom boli úradom vyžiadané náležitosti podľa § 10 ods. 12 zákona a vyhlášky. 

	Predmetným listom sa oznámenie koncentrácie stalo podľa § 10 ods. 12 zákona a vyhlášky  úplné a dňom 12.02.2008 začala podľa § 11 zákona plynúť lehota 60 pracovných dní na vydanie rozhodnutia vo veci koncentrácie spoločností Slavia Capital a Chemes, o čom úrad spoločnosť Slavia Capital informoval listom      č. 0548/PMÚ SR/2008 zo dňa 13.02.2008.

	Správny poplatok vo výške 100 000 Sk podľa zákona č. 145/1995 Z.z. o správnych poplatkoch v znení neskorších predpisov bol na účet úradu prevedený dňa 21.01.2008.

	Z podkladov a informácií, ktoré boli úradu predložené v predmetnom správnom konaní vyplývajú nasledovné skutočnosti.

Forma koncentrácie

	Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných  podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

	Kontrolou podľa § 9 ods. 4 zákona sa rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Dňa 19.11.2007 bola uzatvorená Zmluva, na základe ktorej spoločnosť Slavia Capital nadobudne od spoločnosti Novachem [...]%-ný podiel akcií na základnom imaní spoločnosti Chemes. Vzhľadom na znenie stanov spoločnosti Chemes a v nadväznosti na počet akcií, ktoré spoločnosť Slavia Capital získa od spoločnosti Novachem úrad zistil, že spoločnosť Slavia Capital na základe predmetnej Zmluvy získa možnosť vykonávať rozhodujúci vplyv na zloženie, hlasovanie a rozhodovanie orgánov spoločnosti Chemes, a tým získa možnosť vykonávať rozhodujúci vplyv na činnosť spoločnosti Chemes. 
Po uskutočnení predmetnej koncentrácie bude spoločnosť Slavia Capital  vlastniť [...]% akcií spoločnosti Chemes prostredníctvom dcérskych spoločností Slavia Capital Group a Energy Humenné, t.j. získa nad ňou nepriamu kontrolu.
Vzhľadom na vyššie uvedené úrad zistil, že na základe Zmluvy vznikla koncentrácia spoločností Slavia Capital a Chemes podľa § 9 ods. 1 v spojení s § 9 ods. 4 zákona.

Účastníci konania a koncentrácie

	Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je spoločnosť Slavia Capital. 
	Ak koncentráciou podnikateľ získava výlučnú kontrolu nad podnikom iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava. Účastníkmi posudzovanej koncentrácie sú na základe vyššie uvedeného podnikatelia Slavia Capital a Chemes.
	
	Podľa § 2 ods. 1 písm. a) zákona sa zákon vzťahuje na podnikateľov. Podľa    § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníku), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

	Spoločnosť Slavia Capital je akciovou spoločnosťou zaregistrovanou v Obchodnom registri kantónu Zug. Predmetom podnikania spoločnosti Slavia Capital je podľa výpisu z obchodného registru nákup a spravovanie domácich a zahraničných účastín v zmysle holdingovej spoločnosti a prevzatie manažérskych, kontrolných a koordinačných funkcií; spoločnosť môže uskutočňovať obchody a služby akéhokoľvek druhu, kupovať, držať a predávať pozemky a nehnuteľnosti, podieľať sa iných podnikoch a získavať, zhodnocovať, spravovať a predávať ochranné práva a cenné papiere akéhokoľvek druhu.
	Spoločnosť Slavia Capital kontroluje viacero spoločností sídliacich na území Slovenskej republiky a v zahraničí. Zoznam dcérskych spoločností a pridružených spoločností Slavia Capital, spolu s uvedením ich obchodného mena a percentuálneho vlastníckeho podielu na majetku jednotlivých spoločností tvorí predmet obchodného tajomstva. Predmetné informácie sú súčasťou spisového materiálu.

	Z vyššie uvedených skutočností vyplýva, že spoločnosť Slavia Capital je právnickou osobou, ktorej činnosti a konania súvisia s hospodárskou súťažou, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

	Spoločnosť Chemes je akciovou spoločnosťou, ktorá bola založená rozhodnutím zakladateľa FNM SR vo forme notárskej zápisnice zo dňa 19.08.1994 a do obchodného registra bola zapísaná dňa 31.08.1994 v oddieli: Sa, vložka číslo: 178/P. Predmetom podnikania je podľa výpisu z obchodného registra okrem iného aj výroba a montáž strojov, zariadení, oceľových konštrukcií, technologických celkov, náhradných dielov, ich povrchová úprava; výroba tepla, elektrickej energie, tlakového vzduchu, dusíka, chladiacich a technologických vôd a ich predaj; revízie a skúšky vyhradených elektrických zariadení do 1000 V a bleskovodov do objektov triedy A; revízie a skúšky vyhradených tlakových nádob NTL a STL plynovodov a prípojok podľa STN 38 6413, odberné plynové zariadenia v budovách podľa STN 38 6441; podnikanie v oblasti nakladania s odpadmi, najmä ich zhromažďovanie, preprava, skladovanie, zneškodňovanie, zber, úprava, triedenie, spracovanie a využívanie odpadov ako zdrojov druhotných surovín a energie.
	Nad spoločnosťou Chemes vykonáva kontrolu spoločnosť Novachem. Údaje o spoločnostiach, nad ktorými vykonáva kontrolu spoločnosť Chemes sú predmetom obchodného tajomstva a sú súčasťou spisového materiálu. 

	Z vyššie uvedených skutočností vyplýva, že spoločnosť Chemes je právnickou osobou, ktorej činnosti a konania súvisia s hospodárskou súťažou, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Koncentrácia podliehajúca kontrole úradu

	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej  1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo 
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu vyhlášky Protimonopolného úradu SR č. 269/2004 Z. z., ktorou sa ustanovujú podrobnosti o výpočte obratu.

	Vychádzajúc z vyššie uvedených ustanovení zákona a v nadväznosti na predložené podklady a informácie úrad zistil, že účastníci koncentrácie dosiahli zákonom stanovené obraty a teda posudzovaná koncentrácia podlieha kontrole úradu podľa § 10 ods. 1 zákona.
	Vzhľadom na to, že účastníci správneho konania označili údaje o dosiahnutých obratoch za predmet obchodného tajomstva, úrad ich v rozhodnutí neuvádza. Predmetné údaje sú súčasťou spisového materiálu. 

Podľa § 10 ods. 9 zákona koncentrácia, ktorá podlieha kontrole úradu podľa ods. 1, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá z týchto skutočností. 
	Právnym titulom predmetnej koncentrácie je Zmluva, ktorá bola podpísaná dňa 19.11.2007, t.j. relevantným dňom, ktorý je rozhodujúci pre začatie plynutia lehoty oznámenia tejto koncentrácie, je deň podpísania Zmluvy a vzhľadom na skutočnosť, že oznámenie koncentrácie bolo úradu doručené úradu dňa 28.12.2007 úrad konštatuje, že podnikateľ Slavia Capital neporušil vyššie uvedenú povinnosť.

Relevantné trhy a dopad na hospodársku súťaž

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. 
Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 
Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Podnikateľ Slavia Capital je výrobcom tepla, a to prostredníctvom dcérskej spoločnosti Energy Snina, a.s. so sídlom Strojárska 4435, 069 01 Snina, IČO: 35 940 832 (ďalej len „Energy Snina“). Svoju produkciu umiestňuje na území mesta Snina a v priemyselnom parku nachádzajúcom sa v meste Snina. 
Podnikateľ Chemes, tak ako podnikateľ Slavia Capital je taktiež výrobcom tepla s tým, že svoju produkciu tepla umiestňuje na území mesta Humenné a v priemyselnom parku, ktorý sa nachádza v meste Humenné. 
	Ďalej pôsobia podnikatelia Slavia Capital a Chemes na trhu výroby technologických vôd. Podnikateľ Slavia Capital na predmetnom trhu pôsobí prostredníctvom spoločnosti Energy Snina výlučne na území priemyselného parku nachádzajúceho sa na území mesta Snina. Podnikateľ Chemes umiestňuje tovar, t.j. technologickú vodu výlučne na území priemyselného parku nachádzajúceho sa v meste Humenné.
	Nakoniec sú vyššie uvedení podnikatelia činní aj na trhu výroby elektrickej energie. Táto elektrická energia je podnikateľom Slavia Capital prostredníctvom spoločnosti Energy Snina predávaná predovšetkým podnikateľom nachádzajúcim sa v priemyselnom parku na území mesta Snina. Účastník koncentrácie podnikateľ Chemes taktiež predáva elektrickú energiu podnikateľom nachádzajúcim sa v priemyselnom parku, ale na území mesta Humenné.

	Z vyššie uvedeného vyplýva, že aktivity podnikateľov Slavia Capital a Chemes sa prekrývajú v nasledovných oblastiach:
-	trh výroby tepla
-	trh výroby technologických vôd
-	trh výroby elektrickej energie

Účastníci koncentrácie podnikatelia Slavia Capital a Chemes na trhu výroby technologických vôd pôsobia len okrajovo. Pôsobenie na trhu výroby technologických hmôt nepatrí medzi hlavný predmet podnikania a produkcia na tomto trhu je podmienená iba dopytom niektorých subjektov nachádzajúcich sa v priemyselnom parku v meste Humenné a v meste Snina. 
Ďalej podnikatelia Slavia Capital a Chemes v rámci priemyselného parku, kde sa nachádzajú ich podniky, uskutočňujú aj nákup elektrickej energie, a to od spoločnosti Východoslovenská energetika a.s. Časť tejto elektrickej energie podnikatelia využívajú na vlastnú spotrebu a časť z nej ďalej redistribuujú ostatným podnikateľom v priemyselnom parku. Určitú časť elektrickej energie podnikatelia Slavia Capital a Chemes vyrobia aj pri samotnej výrobe tepla. Časť takto vyrobenej energie opäť využívajú pre vlastnú spotrebu a časť z nej distribuujú podnikateľom v priemyselnom parku. Elektrickú energiu sú účastníci koncentrácie schopní vyrábať len v určitom kalendárnom období, keď je zvýšený dopyt po teple a dodávke tepla. Ani jeden z účastníkov koncentrácie nie je obchodníkom s elektrickou energiou.

	Na základe vyššie uvedeného úrad dospel k záveru, že sa relevantným trhom výroby technologických vôd a výroby elektrickej energie nebude podrobne zaoberať, vzhľadom na skutočnosť, že podnikatelia Slavia Capital, prostredníctvom spoločnosti Energy Snina a Chemes pôsobia na vyššie uvedených trhoch len veľmi okrajovo. Úrad sa pri zhodnotení predmetnej koncentrácie zameral na relevantný trh výroby tepla.

	Teplo ako tovar uspokojuje na trhu len jedinú potrebu spotrebiteľov, a to dopyt po teple za účelom ohrevu vody a vykurovania. Teplo, alebo tepelná energia je jedna z foriem energií a ako takú ju z hľadiska jej účelu nie je možné zameniť za inú. Prenos tepla alebo prenos energie vo forme tepla prebieha vedením, prúdením alebo žiarením z teplejšieho na chladnejšie miesto. Prenos prebieha pokiaľ sa nevyrovnajú teploty a nedosiahne stav nazývaný stavom tepelnej rovnováhy. 
	Podnikatelia Slavia Capital a Chemes vyrábajú tepelnú energiu, a teda teplo tým, že spaľujú určité druhy vstupných surovín, čím zohrievajú vo svojich zariadeniach vodu. Vyrobené teplo sa následne k jednotlivým spotrebiteľom dostáva prostredníctvom rozvodov. Výroba a následná distribúcia je vždy ohraničená rozvodmi, ktorými sa teplo dodáva. Územie, pre ktoré je dodávka tepla rentabilná je vždy obmedzené, a to z toho dôvodu, že čím väčšia je vzdialenosť pri dodávke tepla, tým väčšie straty vznikajú. Rozvody, prostredníctvom ktorých zabezpečuje dodávku tepla podnikateľ Slavia Capital, prostredníctvom spoločnosti Energy Snina sa nachádzajú výlučne v priemyselnom parku v Snine a v meste Snina. Rozvody, prostredníctvom ktorých zabezpečuje dodávku tepla podnikateľ Chemes sa nachádzajú výlučne v priemyselnom parku v Humennom a v meste Humenné. Preto ani jeden z účastníkov koncentrácie nemôže svojou produkciou a dodávkou tepla zasiahnuť relevantný trh, na ktorom pôsobí druhý z účastníkov koncentrácie. Na relevantnom trhu výroby tepla sú účastníci koncentrácie centrálnym zdrojom na území mesta Snina a Humenné.

	Ako bolo uvedené vyššie, teplo sa vyrába spaľovaním palív. Podnikateľ Slavia Capital prostredníctvom spoločnosti Energy Snina vyrába teplo v troch uhoľných kotloch spaľovaním čierneho uhlia s primiešaním drevnej štiepky. Teplo sa dodáva formou horúcej vody a používa sa na ústredné vykurovanie a ohrev teplej úžitkovej vody. Rozvody, prostredníctvom ktorých realizuje dodávku tepla v priestoroch priemyselného parku v meste Snina sú vo vlastníctve podnikateľa Energy Snina. Dodávka tepla jednotlivým domácnostiam, nachádzajúcich sa v meste Snina sa uskutočňuje prostredníctvom spoločnosti Tenergo Brno, a.s. organizačná zložka zahraničnej osoby. Podnikateľ Chemes využíva na výrobu tepla ako palivo uhlie, zemný plyn a mazut. Podnikateľ Chemes dodáva teplo v dvoch formách: teplo v pare a teplo v horúcej vode. Teplo v horúcej vode odoberá len Humenská energetická spoločnosť, s.r.o., ktorá ho ďalej cez svoje vlastné rozvody distribuuje domácnostiam a podnikateľom napojených na jej rozvody. Teplo v pare odoberajú od podnikateľa Chemes podnikatelia vykonávajúci svoje podnikateľské činnosti v objekte priemyselného parku mesta Humenné, napojení na tepelný zdroj podnikateľa Chemes prostredníctvom lokálneho systému patriaceho podnikateľovi Chemes.  Teplo v pare odoberá aj Záchranná brigáda hasičského a záchranného zboru prostredníctvom vlastného distribučného systému. V prípade domácností v meste Humenné sa dodávky tepla zabezpečujú prostredníctvom Humenskej energetickej spoločnosti, s.r.o., pričom rozvody, ktorými je dodávka tepla jednotlivým domácnostiam realizovaná je vo vlastníctve mesta Humenné a spoločnosť Humenská energetická spoločnosť, s.r.o. rozvody využíva na základe nájomnej zmluvy. 

	Ako vyplýva z vyššie uvedených informácií, z pohľadu tovaru v predmetnom prípade dochádza k prekrývaniu činností účastníkov koncentrácie na trhu výroby tepla, ale z priestorového hľadiska je predmetný relevantný trh izolovaný a činnosť jedného účastníka koncentrácie nemôže žiadnym spôsobom zasiahnuť alebo akýmkoľvek spôsobom ovplyvniť činnosť druhého účastníka koncentrácie, aj napriek skutočnosti, že mestá Humenné a Snina sú od seba vzdialené len niekoľko kilometrov (cca 20 km). Rozvody medzi mestom Humenné a Snina nie sú totiž prepojené a ich prepojenie by bolo nerentabilné vzhľadom na skutočnosť, že čím väčšia je vzdialenosť pri dodávke tepla, tým väčšie straty vznikajú. A teda priestorovým relevantným trhom výroby tepla je pri podnikateľovi Slavia Capital, územie mesta Snina a pri podnikateľovi Chemes je to územie mesta Humenné. 

Celková veľkosť trhu výroby tepla (v GJ) 
Mesto	rok 2004	rok 2005	rok 2006	
Snina	-	235 200	702 622	
Humenné	2 006 000	1 952 000	1 949 000	
Zdroj: podnikatelia Energy Snina a Chemes 	 
	Vzhľadom na to, že spoločnosť Energy Snina začala výrobnú činnosť dňa 16.10.2005 úrad neuvádza za mesto Snina údaj za rok 2004 a údaj za rok 2005 zodpovedá časovému obdobiu od 16.10.2005 do 31.12.2005. 

Úrad taktiež neuvádza údaje o predaji a presnom podiele na predmetnom relevantnom trhu, ktorí dosiahli účastníci koncentrácie, údaje o dodávateľoch a odberateľoch účastníkov koncentrácie, vzhľadom na skutočnosť, že vyššie uvedené údaje sú predmetom obchodného tajomstva. Predmetné údaje sú súčasťou spisového materiálu. 

Podiel na trhu výroby tepla (v %)
Podnikateľ - Mesto	rok 2004	rok 2005	rok 2006	
Slavia Capital - Snina	-	[20-50]	[20-50]	
Chemes - Humenné	[50-80]	[50-80]	[50-80]	

	Vzhľadom na to, že podnikateľ Slavia Capital, prostredníctvom spoločnosti Energy Snina predstavuje centrálny zdroj tepla na území mesta Snina nedá sa hovoriť o ďalších konkurentoch, ale iba o subjektoch, ktoré si zabezpečujú vykurovanie vo vlastnej réžii. Ide o domové a bytové kotolne, ktoré vyrábajú teplo len pre vlastné potreby, ďalej sú to niektoré objekty v správe mesta Snina (učilište, nemocnica a iné) a spoločnosť Tenegro Brno, a.s. organizačná zložka, ktorá vlastní tri malé kotolne, ktorými zásobuje Sídlisko 1 (toto sídlisko však nie je prepojené na centrálny systém zásobovania teplom, do ktorého dodáva Energy Snina) a ktorý tvorí samostatný okruh. 
	Taktiež podnikateľ Chemes je jediným centrálnym zdrojom tepla na území mesta Humenné. Tak ako v prípade podnikateľa Slavia Capital na území mesta Snina, tak aj v meste Humenné existujú subjekty, ktoré si zabezpečujú vykurovanie vo vlastnej réžii, napr. z vlastných domových kotolní na spaľovanie zemného plynu alebo prostredníctvom sekundárnych tepelných rozvodov.

	Trh výroby tepla podlieha cenovej regulácii Úradu pre reguláciu sieťových odvetví (ďalej len „ÚRSO“). Podnikateľ Chemes fakturuje za dodávky tepla ceny určené rozhodnutím ÚRSO a podnikateľ Slavia Capital prostredníctvom spoločnosti Energy Snina fakturuje za dodávky tepla ceny určené rozhodnutím ÚRSO, prípadne ceny zmluvne dohodnuté s odberateľmi.

	Ako vyplýva z oznámenia koncentrácie sú dve základné skupiny zákazníkov, a to výrobné podniky nachádzajúce sa v priemyselných parkoch mesta Snina a Humenné a distribučné spoločnosti, ktoré vyrobené teplo kupujú a distribuujú ďalej pre konečných spotrebiteľov – domácnosti v meste Snina a Humenné, pričom dodávku realizujú prostredníctvom rozvodov, ktoré majú v správe alebo ich sami vlastnia. V prípade podnikateľa Energy Snina je distribučnou spoločnosťou Tenergo Brno, a.s. organizačná zložka zahraničnej osoby a v prípade podnikateľa Chemes ide o spoločnosť Humenská energetická spoločnosť, s.r.o.
 
	Účastníci koncentrácie nemajú vedomosť o tom, že by za posledných päť rokov došlo k vstupu významného podnikateľa na predmetný relevantný trh a taktiež nemajú vedomosť o pravdepodobnom vstupe na daný trh. 
	Vstup na trh tepla nie je obmedzený žiadnymi významnými bariérami alebo obmedzeniami. Právne a regulačné bariéry predstavujú štandardné podmienky pre výkon podnikateľskej činnosti v oblasti výroby a distribúcie energií, ktoré sú príslušnými orgánmi vydané po splnení najmä personálnych, majetkových a technických predpokladov. Pôsobenie na trhu výroby tepla nie je limitované existenciou patentov a iných práv duševného vlastníctva a ani existenciou obmedzení z licencií. 

Záver

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade  s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením § 4 ods. 1 zákona.

	Dôvodom predmetnej koncentrácie je podľa vyjadrenia účastníka správneho konania podnikateľa Slavia Capital, konsolidácia súčasných aktivít v oblasti činnosti podnikateľa Chemes a vytvorenie zdravého podnikateľského subjektu, ktorý bude schopný inovatívne rozvíjať svoje výrobné kapacity. 
	Z podkladov a informácií predložených účastníkom správneho konania úrad dospel k záveru, že aktivity podnikateľov Slavia Capital a Chemes sa prekrývajú na trhu výroby tepla, technologických vôd a elektrickej energie. Vzhľadom na skutočnosť, že účastníci koncentrácie na relevantných trhoch výroby technologických vôd a elektrickej energie pôsobia len veľmi okrajovo, úrad sa uvedenými trhmi bližšie nezaoberal a zameral sa najmä na posúdenie trhu výroby tepla. 
	Úrad zistil, že aj napriek tomu, že dochádza medzi účastníkmi koncentrácie k prekrývaniu činností na trhu výroby tepla, nedôjde k reálnemu stretu na predmetnom relevantnom trhu, nakoľko podnikatelia Slavia Capital a Chemes pôsobia na rozdielnych priestorových relevantných trhoch, vzhľadom na skutočnosť, že vyrobené teplo sa k jednotlivým spotrebiteľom dostáva prostredníctvom rozvodov, ktoré sú obmedzené určitým územím, v tomto prípade mestom Snina a Humenné. Podnikateľ Slavia Capital, prostredníctvom spoločnosti Energy Snina pôsobí na území priemyselného parku v meste Snina a v samotnom meste Snina a podnikateľ Chemes pôsobí na území priemyselného parku v meste Humenné a v samotnom meste Humenné. 

	Vychádzajúc z vyššie uvedeného úrad dospel k záveru, že predmetná koncentrácia podnikateľov Slavia Capital a Chemes nevytvára a ani neposilňuje dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu výroby tepla.

	Podľa § 33 zákona úrad listom č. 0904/PMÚ SR/2008 zo dňa 05.03.2008 vyzval účastníka správneho konania prostredníctvom právneho zástupcu pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

	Účastník predmetného správneho konania sa prostredníctvom svojho právneho zástupcu v liste zaevidovanom úradom pod č. 1095/2008 zo dňa 18.03.2008 vyjadril, že nemá žiadne pripomienky k podkladom rozhodnutia v predmetnej veci a ani k spôsobu ich zistenia a nenavrhuje doplnenie týchto podkladov. Účastník správneho konania prostredníctvom právneho zástupcu v predmetnom liste požiadal o opravu niektorých údajov uvedených vo výzve. Úrad vyššie uvedenú pripomienku zobral do úvahy a zohľadnil ju v rozhodnutí. 

	 Podľa § 12 ods. 8 zákona sa toto rozhodnutie vzťahuje aj na obmedzenia hospodárskej súťaže, ktoré s koncentráciou podnikateľov Slavia Capital a Chemes priamo súvisia a sú nevyhnutné na jej uskutočnenie. 

	Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:
	Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							

							      	Ing. Dušan Valo
					                  	 riaditeľ odboru koncentrácií

Rozhodnutie sa doručuje:
Mgr. Ján Gajan
advokát
Štefanovičova 12
811 04 Bratislava